**PARLAMENTARNI ODBOR ZA STABILIZACIJU I PRIDRUŽIVANjE**
**EVROPSKE UNIJE I SRBIJE**
**(POSP)**

10. sastanak

27. mart 2019. godine
Strazbur

DEKLARACIJA i PREPORUKE

Parlamentarni odbor za stabilizaciju i pridruživanje Evropske unije i Srbije (POSP) održao je svoj deseti sastanak 27. marta 2019. godine u Strazburu, kojim su kopredsedavali g. Edvard KUKAN, ispred delegacije Evropskog parlamenta, i g. Vladimir ORLIĆ, ispred delegacije Narodne skupštine Republike Srbije.

U razmeni stavova sa Odborom učestvovali su:

* **G. Jugoslav MILAČIĆ**, savetnik ministra za evropske integracije i član Pregovaračkog tima, u ime Vlade Srbije,
* **G. Đorđe ČIAMBA**, delegat ministra za evropske poslove, u ime rumunskog predsedavanja Savetu,
* **G. Hristos MAKRIDIS**, vršilac dužnosti načelnika Odseka za Srbiju, Generalni direktorat za susedstvo i politiku proširenja, u ime Evropske komisije,
* **G. Klajv RAMBOLD**, zamenik načelnika Odeljenja za Zapadni Balkan u Evropskoj službi za spoljne poslove, u ime Evropske službe za spoljne poslove,

Članovi Parlamentarnog odbora za stabilizaciju i pridruživanje razmatrali su sledeće teme:

* Trenutna situacija u pretpristupnim pregovorima i odnosima između EU i Srbije;
* Dijalog između Beograda i Prištine;

Parlamentarni odbor za stabilizaciju i pridruživanje, u skladu sa članom 7. Poslovnika i članom 125. Sporazuma o stabilizaciji i pridruživanju Evropske unije i Srbije, upućuje sledeću deklaraciju i preporuke Savetu za stabilizaciju i pridruživanje i institucijama Srbije i Evropske Unije:

1. Pozdravlja kontinuirani napredak Srbije u pregovorima o pristupanju, što je dovelo do otvaranja 16 pregovaračkih poglavlja, od kojih su dva privremeno zatvorena; izražava podršku evropskoj perspektivi Srbije za 2025. godinu i podseća da su za verodostojnu perspektivu proširenja potrebni održivi napori i nepovratne reforme; pozdravlja kontinuiranu podršku građana za pristupanje Srbije Evropskoj uniji; poziva Evropsku komisiju i Vladu Republike Srbije da nastave koordinirane napore kako bi ojačale svest građana o praktičnim rezultatima i vidljivim prednostima evropskih integracija kroz aktivnu komunikaciju; naglašava značaj procesa proširenja kao jedan od ključnih prioriteta i poziva Evropsku uniju da se pridržava svog opredeljenja u tom pogledu;
2. Podseća da je ostvarivanje stabilnog napretka zemlje u okviru poglavlja 23 i 24 o vladavini prava, kao i u procesu normalizacije odnosa između Beograda i Prištine u okviru poglavlja 35 i dalje od suštinskog značaja za celokupnu dinamiku procesa pregovora, u skladu sa Pregovaračkim okvirom, i poziva na ostvarivanje opipljivog i održivog napretka u tom pogledu; u svetlu gorenavedenog napretka, poziva Savet i Komisiju da podrže otvaranje dodatnih tehnički pripremljenih poglavlja i naglašava potrebu za informisanim, transparentnim, blagovremenim i konstruktivnim javnim raspravama o EU, njenim institucijama, kao i prednostima i implikacijama članstva, uključujući političke reforme vezane za pristupanje;
3. Žali zbog trenutnog zastoja u pregovorima na visokom nivou u okviru dijaloga između Beograda i Prištine uz posredovanje EU, zbog uvođenja taksi od 100% na robu iz Srbije i Bosne i Hercegovine od strane Prištine u novembru 2018. godine; poziva Prištinu da bez daljeg odlaganja ukine ove mere, kojima se krši duh Sporazuma o stabilizaciji i pridruživanju (SSP) i teksta Sporazuma o slobodnoj trgovini u Centralnoj Evropi (CEFTA), ponavlja potrebu za konstruktivnim angažovanjem u dijalogu kako bi se postigao sveobuhvatni i pravno obavezujući sporazum o normalizaciji odnosa; ponavlja poziv na puno sprovođenje svih dogovora koji su postignuti u dijalogu između Beograda i Prištine uz posredovanje EU, a naročito apeluje da se uspostavi Zajednica srpskih opština i da se sprovede dogovor o energetici; pozdravlja kontinuiranu posvećenost Beograda dijalogu o normalizaciji odnosa sa Prištinom;
4. Ističe važnost parlamentarne dimenzije u procesu pristupanja EU, kao i međusobnu saradnju između radnih tela nacionalnih parlamenata i Evropskog parlamenta; ponavlja svoju zabrinutost da bi česta upotreba hitnog postupka i drugih parlamentarnih praksi mogla umanjiti delotvornost, kvalitet i transparentnost zakonodavnog procesa u parlamentu, pri čemu ne omogućavaju uvek dovoljno konsultacija sa zainteresovanim stranama i širom javnošću; ističe da je nadzorna funkcija parlamenta veoma značajna u ovom procesu i da kontinuirana saradnja sa organizacijama civilnog društva (OCD) može dodatno ojačati njegovu ulogu; pozdravlja mere koje su preduzete u cilju transparentnosti i procesa konsultacija, uključujući javna slušanja, redovne sastanke i konsultacije sa Nacionalnim konventom o Evropskoj uniji (NKEU), kao važnim delom postupka pregovora; i pohvaljuje saradnju između relevantnih parlamentarnih odbora, kao i između Odbora za evropske integracije i NKEU; konstatuje da su nadležni odbori razmatrali godišnje izveštaje nezavisnih državnih institucija i regulatornih tela za 2017. godinu kako bi podneli svoje predloge zaključaka Narodnoj skupštini i ohrabruje redovnu raspravu o takvim izveštajima, kao i razmatranje najnovijih godišnjih izveštaja Evropske komisije na sednicama odbora;
5. Konstatuje bojkot parlamentarnih sednica od strane dela opozicije, kao i njihove proteste; osuđuje nasilni ulazak u javni medijski servis, i naglašava da je parlament institucija za rešavanje političkih razlika; poziva sve parlamentarne političke stranke da se uključe u konstruktivni višestranački politički dijalog, jer to predstavlja osnovu funkcionalnog parlamenta;
6. Konstatuje da je ostvaren određeni napredak u skladu sa preporukama OEBS/ODIHR-a sa prethodnih izbora; ističe potrebu za punim sprovođenjem preostalih preporuka iz završnog izveštaja Misije OEBS/ODIHR-a za posmatranje izbora, pre svega uvažavajući prioritetne preporuke;
7. Ponavlja važnost slobode izražavanja i medija i poziva na napredak u ovoj oblasti; ističe važnost prevencije svake moguće pretnje, zastrašivanja, uznemiravanja, govora mržnje i fizičkog nasilja nad novinarima, i u tom smislu konstatuje prve korake preduzete na osnovu Sporazuma o saradnji i merama za podizanje nivoa bezbednosti novinara između Tužilaštva, Ministarstva unutrašnjih poslova i novinarskih udruženja i poziva na dalje delotvorne aktivnosti; poziva na odlučno unapređenje situacije u pogledu slobode izražavanja i konstatuje tvrdnje o autocenzuri medija; poziva na puno sprovođenje medijskih zakona; pozdravlja dostavljanje prvog nacrta nove medijske strategije pripremljene na inkluzivan način; poziva na unapređenje kulture novinarstva i dosledan rad Regulatornog tela za elektronske medije; ističe važnost potpune transparentnosti po pitanju vlasništva nad medijima i finansiranju medija; naglašava važnost informisanja građana Srbije o benefitima procesa evropskih integracija;
8. Konstatuje da postoji pravni i institucionalni okvir u pogledu nacionalnih manjina u Srbiji i poziva na njegovo delotvornije sprovođenje, posebno u oblastima obrazovanja, zvanične upotrebe manjinskih jezika i adekvatne zastupljenosti manjina u državnoj upravi i pravosuđu; pozdravlja činjenicu da su nakon izbora za Nacionalne savete nacionalnih manjina, koji su održani 4. novembra 2018. godine, uspostavljeni Nacionalni saveti nacionalnih manjina i naglašava činjenicu da su pripadnici nacionalnih manjinskih zajednica aktivno učestvovali na izborima, o čemu svedoče podaci o povećanom broju registrovanih birača i znatno veći odziv birača u odnosu na 2014. godinu; pohvaljuje Srbiju za održavanje takvih mehanizama i struktura;
9. Potvrđuje da je Sekretarijat Venecijanske komisije ocenio da je predlog koji je podnet Narodnoj skupštini u novembru 2018. godine pratio preporuke Mišljenja Venecijanske komisije iz juna 2018. godine; podseća na potrebu za jačanjem nezavisnosti i odgovornosti pravosuđa u skladu sa ovim predlogom kroz okončanje ustavnih reformi koje su u toku; potvrđuje nastojanja preduzeta kako bi se povećali kriterijumi za izbor sudija i tužilaca na osnovu zasluga, kao i mere preduzete u cilju daljeg smanjenja broja zaostalih predmeta i usklađivanja sudske prakse; pozdravlja usvajanje Zakona o besplatnoj pravnoj pomoći i Zakona o zaštiti podataka o ličnosti;
10. Potvrđuje da je Srbija počela da sprovodi Zakon o organizaciji i nadležnosti državnih organa u suzbijanju organizovanog kriminala, terorizma i korupcije; poziva Srbiju da razvije sveobuhvatniju evidenciju konačnih presuda, uključujući slučajeve korupcije na visokom nivou; podržava Srbiju da dalje intenzivira svoje napore u borbi protiv korupcije i organizovanog kriminala i da u potpunosti sprovede preporuke iz izveštaja o proceni GREKO, potvrđujući da je usvojen Zakon o lobiranju; konstatuje tekući proces revizije Zakona o sprečavanju korupcije i napore Srbije u praćenju procene stručnjaka iz GREKO u pogledu nacrta u svetlu preporuka GREKO; usvojeni zakon treba da bude u skladu sa svim GREKO preporukama i najboljim evropskim praksama i da ima za cilj jačanje Agencije kako bi imala svoju ključnu ulogu na nezavisan način; naglašava kontinuirani značaj završetka sprovođenja Akcionog plana dogovorenog sa Radnom grupom za finansijske mere (FATF);
11. Konstatuje da je Srbija ostvarila dobar napredak ka uspostavljanju funkcionalne tržišne ekonomije; pozdravlja pozitivne pomake u srpskoj ekonomiji u smislu većeg ekonomskog rasta, smanjenja nezaposlenosti, stabilnih cena i dobrih budžetskih performansi; ohrabruje dalje napore kako bi se održao trend rasta, unapredila investiciona klima, dovršile ključne strukturne reforme i održali dobri fiskalni rezultati; ohrabruje Srbiju da nastavi sa strukturnim reformama koje su predstavljene u Programu ekonomskih reformi 2019-2021 (ERP);
12. Podstiče Srbiju, uz podršku i pomoć EU, da postavi ambiciozne ciljeve za 2030. godinu u cilju dekarbonizacije, obnovljive energije i energetske efikasnosti kako bi obezbedila neophodnu energetsku tranziciju u skladu sa Pariskim sporazumom iz 2015. godine i sa obavezama Energetske zajednice zasnovane na paketu mera EU - Čista energija za sve Evropljane; ponavlja svoj poziv Srbiji da kreira svoju energetsku politiku u cilju smanjenja zavisnosti od postojećeg uvoza gasa;
13. U potpunosti prepoznaje značaj osnaženog, otpornog i raznolikog civilnog društva kao ključne komponente svakog demokratskog sistema, prepoznatog i tretiranog kao takvog;
14. Ponavlja poziv Srbiji da postepeno uskladi svoju spoljnu i bezbednosnu politiku sa politikom EU, u skladu sa zahtevima svog pregovaračkog okvira i zahtevima iz Sporazuma o stabilizaciji i pridruživanju i izražava očekivanje da će se povećati nivo usklađenosti sa ZSBP EU; pohvaljuje aktivno učešće Srbije u misijama i operacijama ZSOP EU i u listi borbenih grupa EU, kao i njene napore da identifikuje mogućnosti za saradnju sa Evropskom odbrambenom agencijom;
15. Podseća da su regionalna saradnja i dobrosusedski odnosi suštinski deo proširenja i procesa stabilizacije i pridruživanja; naglašava potrebu da region prevaziđe nasleđe prošlosti i podstakne međusobno poverenje i stvori klimu pogodnu za rešavanje otvorenih bilateralnih pitanja;
16. Izražava dalju podršku povećanoj regionalnoj saradnji u okviru Berlinskog procesa, uključujući i pomirenje; naglašava, međutim, da Berlinski proces ne može postati zamena za proces proširenja; poziva na dalji razvoj regionalnog ekonomskog prostora (REP), koji već u ovoj fazi ima pozitivan uticaj na regionalne trgovinske tokove; pozdravlja nedvosmislenu podršku evropskoj perspektivi Zapadnog Balkana koja je ponovo potvrđena na Samitu u Sofiji 17. maja 2018. godine, kao i usvajanje Sofijske deklaracije; podseća na izjavu iz Sofijske deklaracije da je EU odlučna da ojača i intenzivira svoje angažovanje na svim nivoima kako bi podržala političku, ekonomsku i društvenu transformaciju regiona, što uključuje i povećanu pomoć; pozdravlja usvajanje zajedničkih deklaracija u okviru Samita Zapadnog Balkana održanog 10. jula 2018. godine u Londonu; pozdravlja potpisivanje Zajedničke deklaracije o čistoj energiji od strane ministara energetike i zaštite životne sredine u Podgorici 21. februara; pozdravlja činjenicu da će Srbija biti domaćin Digitalnog samita Zapadnog Balkana 4. i 5. aprila 2019. godine i pohvaljuje spremnost Srbije da potpiše Regionalni sporazum o romingu koji će dodatno smanjiti troškove rominga u regionu i otvoriti put za izradu plana za smanjivanje troškova rominga između Zapadnog Balkana i EU; pozdravlja činjenicu da sledeći Samit Zapadnog Balkana u okviru Berlinskog procesa, koji se održava u Poznanju, Poljska, 5. jula 2019. godine, identifikuje četiri ključne teme: agendu povezivanja, ekonomsku i poslovnu saradnju, saradnju civilnog društva i kulturnu saradnju, kao i bezbednosnu saradnju u regionu;
17. Pohvaljuje finansijsku pomoć EU za Srbiju, IPA II za period 2014-2020. za sprovođenje programa i projekata, koji će doprineti sprovođenju političkih, ekonomskih, pravosudnih i institucionalnih reformi kao preduslov za napredak Srbije u procesu pristupanja EU;
18. Naglašava važnost pristupa kojim se procena napretka svake zemlje vrši na osnovu pojedinačnih zasluga; naglašava nedvosmislenu podršku Srbiji u procesu evropskih integracija i da treba da se odlučuje o proširenju na osnovu pojedinačnih rezultata, bez rizika da se kandidati za članstvo međusobno usporavaju u tom procesu.